**PONEDELJEK, 30. 3. 2020**

Dobro jutro, dober dan! Pa smo spet skupaj. Ta teden te čakajo spet nove pravljice, številke in črke. Pripravljen/a?

**SLOVENŠČINA**

Ruska pravljica: **O VELIKI REPI**

Poznaš kakšno pravljico v kateri nastopa babica? ( Rdeča kapica, Babica Zima,..)  
Poznaš kakšno v kateri nastopa tudi dedek?

Tukaj je ena, ki prihaja iz daljne Rusije:

**O VELIKI REPI**

DEDEK JE POSADIL REPICO IN ZRASLA JE VELIKA, PREKRASNA REPA. HOTEL JO JE IZRUVATI, VLEKEL JE IN VLEKEL REPO IZ ZEMLJE, PA JE NI MOGEL IZVLEČI.  
 POKLICAL JE NA POMOČ BABICO. BABICA JE PRIJELA DEDKA, DEDEK JE VLEKEL REPO, VLEKLA STA, VLEKLA, PA JE NISTA MOGLA IZVLEČI.  
 BABICA JE POKLICALA NA POMOČ VNUČKO. VNUČKA JE PRIJELA BABICO, BABICA DEDKA, DEDEK REPO, VLEKLI SO, VLEKLI, PA JE NISO MOGLI IZVLEČI. VNUČKA JE POKLICALA PSIČKA. PSIČEK JE PRIJEL VNUČKO, VNUČKA BABICO, BABICA DEDKA, DEDEK REPO. VLEKLI SO, VLEKLI, PA JE NISO MOGLI IZVLEČI.   
 PSIČEK JE POKLICAL MUCO. MUCA JE PRIJELA PSIČKA, PSIČEK VNUČKO, VNUČKA BABICO, BABICA DEDKA, DEDEK REPO. VLEKLI SO, VLEKLI REPO, PA JE NISO MOGLI IZVLEČI.  
 MUCA JE POKLICALA NA POMOČ ŠE MIŠKO. MIŠKA JE PRITEKLA. PRIJELA JE MUCO, MUCA PSIČKA, PSIČEK VNUČKO, VNUČKA BABICO, BABICA DEDKA, DEDEK REPO. VLEKLI SO, VLEKLI, PA JE NISO MOGLI IZVLEČI. OJA! MIŠKA JE ŠE ENKRAT POTEGNILA IN REPA JE IZ ZEMLJE SKOČILA!

Ustno odgovori:

* Katere osebe so nastopale v pravljici?
* Katero rastlino so vlekli?
* Zakaj je dedek ni mogel izvleči sam?
* Čigava pomoč je bila najbolj dragocena? Zakaj?
* Kaj te ta pravljica uči? (da si moramo pomagati, sodelovanja, vztrajnosti)
* Kaj bi ti naredil, če bi bil dedek?
* Kaj bi ti posadil, da bi zraslo tako gromozansko (krompir, korenje, brokoli, papriko...)

V **BČ** zvezek napiši naslov pravljice in ilustriraj trenutek, ki te je najbolj presenetil ( ko pride pomagat kuža, ko pride miška, ko se vsi trudijo, ko jo izvlečejo). Izbereš lahko tudi ilustracijo **svoje zgodbe** o velikem... in prikažeš, kaj ti je zraslo in kdo vse ti je pomagal.

Igraj se gledališče, podeli vloge iz pravljice svojim igračkam ali družinskim članom, če so za. Za velikansko zelenjavo lahko uporabiš blazino, stol, polno šolsko torbo, ...samo pazi, da ne boste to potem pojedli!

MATEMATIKA

DU/32 Število 14

Danes se naučiš zapisati in prešteti do 14. To je čisto lahko, praviš. Torej kar na delo v učbenik na stran 32. Reši naloge na tej strani. Vadi tudi lep zapis števila 14 v karo zvezek.

ŠPORT

GIBANJE NA SVEŽEM ZRAKU

Pojdi ven, se sprehodi, skači, teci, lahko pa s seboj vzameš tudi žogo. Ko se vrneš domov, se najprej preobleci in še doma naredi gimnastične vaje. Ne pozabi vaditi trebušnjakov in če imaš možnost tudi veso.